Predkladacia správa

Vláda Slovenskej republiky na svojom zasadnutí dňa 21. novembra 2012 prerokovala „Správu o niektorých problémoch v oblasti územnej samosprávy a návrhy na ich riešenie“ a prijala uznesenie č. 638/2012. Týmto uznesením uložila vláda Slovenskej republiky podpredsedom vlády, jednotlivým ministrom a vedúcemu úradu vlády realizovať v určených termínoch prijaté opatrenia. Vláda Slovenskej republiky zároveň odporučila predsedovi Združenia samosprávnych krajov SK8 a predsedovi Združenia miest a obcí Slovenska poskytnúť súčinnosť ministrom a predsedom ostatných ústredných orgánov štátnej správy pri spracovaní auditu verejnej správy a jeho výsledkov.

	„Návrh priebežného hodnotenia uznesenia vlády SR č. 638/2012 k Správe o niektorých problémoch v oblasti územnej samosprávy a návrhy na ich riešenie“ bol vypracovaný na základe podnetov zo stretnutí predsedu vlády Slovenskej republiky s predsedami vyšších územných celkov a zástupcami Združenia miest a obcí Slovenska, ako aj z hlásení zaslaných jednotlivými ministerstvami a ostatnými ústrednými orgánmi štátnej správy  do 30. 09. 2013 Úradu vlády SR.

[bookmark: _GoBack]Predkladaný materiál obsahuje stručné zhrnutie vybraných problémov v oblasti územnej samosprávy a zaoberá sa priebežným vyhodnotením úloh, ktoré vyplývajú z uznesenia vlády SR č. 638/2012. Z vyhodnotenia vyplýva, že splnených je 28 úloh, priebežne sa plnia 2 úlohy, pri 2 úlohách bolo požiadané o predĺženie termínu a 13 úloh je splatných v ďalšom období (tieto úlohy sa nevyhodnocovali).

Predložený materiál má informatívny charakter, preto nebol predmetom medzirezortného pripomienkového konania a neobsahuje Doložku pre posudzovanie vplyvov.



